Gamtoos-ekspo bymekaarkomplek vir landbou entoesiaste | News24
Gamtoos-ekspo bymekaarkomplek vir landbou entoesiaste
Die jaarlikse Gamtoos-ekspo vind op 6 en 7 November in Patensie plaas. Foto: VERSKAF
DIE Gamtoos-ekspo is dié bymekaarkomplek vir ’n ieder en elk wat in landbou-implemente, landbouprodukte, tegnologie en nuwe navorsing belangstel.
Hoewel met vanjaar se uitstalling hoofsaaklik op die hoekstene van kommersiële boerdery in die Oos-Kaap gefokus word, sal buite-lug en 4x4 aktiwiteite deur uitstallings en demonstrasies beklemtoon en toegelig word.
Die vernaamste trekkerhandelaars, motorhandelaars, verskaffers van die nuutste landboutegnologie en agente van werktuie vir sitrus, groente en ander verwante landboube-drywighede sal hul ware by die ekspo uitstal en demonstreer.
Besoekers kan ook uitsien na die gewilde veteraan-trekkeruitstalling.
Nóg ’n groot aantrekkingskrag is die plaasmark waar besoekers vragte vars groente en vrugte asook allerlei lekkernye en ware van die Oos-Kaapse plase kan proe en koop. Tussendeur kan besoekers eet, drink en gesellig in die skaduryke teetent kuier, terwyl die kleingoed na hartelus baljaar.
Laerskoolleerders van vier skole gaan verder om die mini-kriekettrofee meeding.
Die ekspo, aangebied deur die gemeenskap van die Gamtoosvallei, is ten bate van die Laerskool Gamtoosvallei en al die bedrywighede vind op 6 en 7 Novmeber vanaf 08:30 by Patensie Sitrus se hoofpakhuis plaas.
Die toegang is R30 vir volwassenes en R10 vir skoolgaande leerders. Veilige parkering is beskikbaar. Vir meer inligting, skakel Jeanita Bezuidenhout by 082 478 0193 of stuur ’n epos na info@gamtoos.co.za. Besoek ook hul webblad by www.gamtoos.co.za.